કેન્દ્રમાં નરેન્દ્ર મોદીની સરકાર તેના કાર્યકાળનાં બે વર્ષ પૂરાં કરવા જઈ રહી છે ત્યારે સરકાર ખુદ તેની કામગીરીના પ્રચાર-પ્રસારની તૈયારીમાં વ્યસ્ત છે, તો બીજી બાજુ વિવિધ વિષયો અને ક્ષેત્રોના નિષ્ણાતો પણ સરકારની કામગીરીની સમીક્ષા કરી રહ્યા છે. સરકારની કામગીરીના આકલન માટે બે વર્ષનો સમયગાળો સાવ નાનો અને નજીવો તો ન જ ગણાય અને એટલે જ આ વર્ષે સમીક્ષકો અને ટીકાકારો સરકારને બક્ષવાના કે તેના પ્રત્યે સહાનુભૂતિ ધરાવવાના મૂડમાં નથી. તેનું બીજું એક કારણ એ પણ છે કે હવે સરકારનાં કેટલાંક મંત્રાલયો અને તેને સંભાળતા પ્રધાનોની બિનકાર્યક્ષમતા તેમજ નબળાઈઓ પણ સ્પષ્ટ રીતે દેખાવા લાગી છે. અનેક મંત્રાલયોની કામગીરી અત્યંત નબળી છે. એથી સરકારે શ્રેષ્ઠ કામગીરી કરનારાં એકાદ-બે મંત્રાલયોના કામગીરી પર પ્રચાર માટે ફોકસ કરવાનું વિચાર્યું હોવાનું જણાય છે.